मारपीट पर कर्मचारी यूनियनें आक्रामक
बसस्टैंड पर शनिवार को हुई मारपीट को लेकर रोडवेज यूनियन आक्रामक हो गई हैं। यूनियन नेताओं ने रविवार को साफ चेतावनी दी कि मारपीट करने के आरोपी प्राइवेट बस ऑपरेटर और कर्मचारियों को गिरफ्तार नहीं किया गया तो डिपो बंद करने को मजबूर होना पड़ेगा।
ऑल हरियाणा रोडवेज वर्करज यूनियन के प्रदेश महासचिव रमेश सैनी, हिसार डिपो के उप प्रधान अरूण शर्मा, महेंद्र माटा, रवि भूषण कुलदीप मलिक ने संयुक्त रूप से कहा कि हांसी सब डिपो की बस का 10.21 बजे चलने का समय था। बस निर्धारित समय पर बूथ से निकली। बस स्टैंड के गेट पर एक महिला यात्री को बैठाने पर प्राइवेट बस के चालक और परिचालक ने रोडवेज की बस को रोक लिया और परिचालक जयकिशन से मारपीट की। उन्होंने कहा कि पुलिस को शिकायत देने पर प्राइवेट बस से चालक और परिचालक शाम को अस्पताल में दाखिल हो गए। उधर, सर्व कर्मचारी संघ से जुड़ी हरियाणा रोडवेज वर्करज यूनियन ने घटना को लेकर सुबह कर्मशाला में बैठक की। बैठक में कुलदीप कुमार, विक्रम सिंह, शिव कुमार, वेद प्रकाश, बलवंत सिंह, कर्मबीर सिंह, मोहन प्रसाद, मैनपाल, अजीब सिंह, संदीप, राजपाल आदि कर्मचारी नेता मौजूद थे। प्रधान कुलदीप कुमार ने कर्मचारियों को संबोधित करते हुए कहा कि प्राइवेट बस संचालकों के कर्मचारी बार-बार कर्मचारियों, वरिष्ठ नागरिकों, छात्र-छात्राओं से बदसलूकी कर रहे हैं। अदालत समितियों के परमिट रद्द कर चुकी है, लेकिन सरकार इन पर कोई कार्रवाई नहीं कर रही। बैठक में रोडवेज बस के परिचालक जयकिशन ने एक दिन पहले हुई घटना की जानकारी दी। चालक ने बताया कि घायल होने पर उन्हें सिविल अस्पताल ले जाया गया। उन्होंने पुलिस में भी शिकायत दी, जिसके बाद शाम को उन पर समझौता करने के लिए दबाव आना शुरू हो गया।
hin_Deva hin_Deva hin_Deva